23. schôdza NR SR - 4.deň - A. dopoludnia
Dátum: 2021-01-29
Poslanec: Suja, Miroslav (-)
Druh vystúpenia: Vystúpenie v rozprave

47. Ďakujem za slovo, pán predsedajúci. Na začiatok by som chcel povedať, že ja patrím tiež do tej kategórii, kde moji starí rodičia, rodičia a niektoré pozemky už vlastním aj ja, ktoré buď sami obrábame, alebo prenajímame. Stretávam sa tu takisto s dvoma druhmi podnikateľov, ktorí majú niektoré pozemky od nás v prenájme. Jedni sú, dá sa povedať tak, seriózne firmy, ktoré každý rok zavolajú, buď je to nejaké vyplatenie v dividendách alebo financiách, čo, za čo im veľmi pekne ďakujem, že takto sa stavajú ku všetkým ľuďom, ale, samozrejme, tak ako povedala aj pani poslankyňa Sulanová, aj ja sa stretávam aj s tou druhou skupinou, ktorá buď s vami absolútne nekomunikuje, alebo keď sa vy k tomu nepostavíte, tak proste nemáte žiadne informácie a užívajú tú pôdu bez nejakého nároku. Mňa zaujíma jedna vec, či budú musieť byť oslovení, kde budú oslovení len majitelia, ktorí sú stopercentní vlastníci, alebo bude musieť byť oslovený každý podielnik, lebo tých podielnikov na niektorých parcelách sú stovky. Potom by som chcel vedieť, že či každý bude oslovený doporučene alebo len normálne poštou. Ak doporučene, či bude musieť byť každý aj ten najmenší podielnik, ktorý tam ovláda najmenšie percento, aj ten súhlasiť, lebo vieme, že ťažko vždy súhlasia všetci. A toto je problém, lebo tí majitelia, ktorí majú aj najmenšie percento alebo podiel, vlastnia to percento v každom metrom štvorcovom, neni to niekde inde. Takže či rátame s týmto, lebo ak to takto nebude, tak ja si myslím, že môže dôjsť vlastne k nenaplneniu programového vyhlásenia vlády, kde sa vláda zaväzuje, že bude sa snažiť, aby bola potravinová sebestačnosť a Slovensko bolo potravinovo sebestačné. Tak ak by sa našiel čo len jeden v každom z týchto pozemkov majiteľ, ktorý by nesúhlasil, tak môže byť narušená potravinová sebestačnosť Slovenska, lebo tieto veľké firmy, ktoré môžu aj seriózne sa správať a všetko robiť, by nemohli uzatvoriť zmluvu, lebo, len pri jednom nesúhlase. To znamená, že ja by som bol rád, keby aj toto zákon riešil, že ako to bude, či sa to bude, oni, rozdelí tá parcela, bude sa to vyšovať bokom, alebo bude stačiť nadpolovičný súhlas majiteľov. Lebo toto musíme vyriešiť dopredu, lebo sa nám stane to, čo som povedal, že môže byť o, môže byť potravinová sebestačnosť ohrozená a bude mať ešte menšiu percentuálnu ako teraz a bude dochádzať, že veľké časti pozemkov budú neobrobené, lebo tí ľudia sa nebudú vedieť dohodnúť. Čo sa týka, k tej ROEP-ke alebo, dá sa povedať, k tomu sceľovaniu pozemkov. Je to beh na dlhé trate, možno dvadsať, na tridsať rokov, ako ste, pani poslankyňa, povedali. Ja sa len chcem spýtať, že či je tu istota a budú každoročne vynaložené tie financie, ktoré majú byť, aby tieto firmy, ktoré toto robia, mohli v tomto pokračovať, lebo už som počul aj nejaké také veci, že nie sú si istí, že či to vôbec bude pokračovať v tomto sceľovaní pozemkov. Lebo ak s týmto prestaneme a zistíme, že na to nie sú peniaze, tak to nebude na dvadsať, na tridsať rokov, ale to nebude vyriešené nikdy. A toto je, si myslím, najväčší problém, že tie pozemky majú strašne veľa majiteľov a to sceľovanie nie je. Takže ak by sa toto stalo, tak je to krok späť. Ďakujem za odpoveď na naše otázky, ak mi aj neodpoviete dneska, stačí keď potom na výbore. Ďakujem.